safouaneb/arywiki huggingface dataset:
حيط د لخلاص

لحيط د لخلاص (ب النڭليزية Paywall) طريقة ديال تحديد لاكصي ل شي محتوى ف انتيرنيت، بحيت مايقدر يشوفو لواحد غير يلا خلّص شي موقابيل ب لفلوس، مرة وحدة ؤلا ب شتيراك شهري ف السيت. هاد لبلان كانلقاوه سيرتو ف السيتات د لخبار، و الجورنالات د الصيونص. من اواسط عوام 2010 بداو بزاف د الجورنالات كيديرو حيط د لخلاص، بسباب تناقص لمداخيل ديالهوم من لڤيرسيون لمطبوعة ف لوراق، و تا من لاشهارات ف انتيرنيت، حيت بزاف د الناس كيخدمو بلوكور د لاشهار. الجورنالات د الصيونص تاهوما عادةً كيديرو حيط د لخلاص، باش يشتاركو الجامعات و لمؤسسات لبحتية لي كيعطيو اكصي ل الطالابا و لاساتدة الجامعيين. كاينين تا جورنالات لي كيخدّمو لحيط د لخلاص باش يزيدو ف لمبيعات د لڤيرسيون لورقية، متلاً بلاضافة ل لاشتراك ف السيت، كيحصلو لكليانات ديالهوم على شتيراك ف الجورنال لورقي ب تمن رخص من لعادي ؤلا ڭاع فابور. هاكا الجورنال كيقدر يزيد ف لمداخيل د لاشهار من لڤيرسيون ب لوراق. اول جورنال دار حيط د لخلاص هوّ جورنال د وول ستريت ف 1996، و كيتّعتابر من اشهر و احسن الجورنالات ف السمعة ديالو ف ميريكان. ف 2022، عدد لمشتاركين فيه وصل ل كتر من 3 د لمليون. ماشي جميع التجارب ديال لحيط د لخلاص كانو ناجحين. كاينين جورنالات لي حاولو يطبقوه، و لاكين ضطرو يحيدوه حيت ضعاف ليهوم الطرافيك و لقاريين مشاو ل مصادر خرة د لمعلومات بلاصت مايخلصو. من بين لعيوب ديال لحيط لخلاص هوّ بلي ماكيخليش الصفاحي يتانديكساو مزيان ف لموطورات د التقلاب بحال ڭووڭل. كاينين تلاتة د نواع اساسيين د لحيط د لخلاص:
متلت

لمتلت ف لماط و التسطار هو شكل تسطاري (هنداسي) بدياني و مضلع، و كايتكون من تلاتة د الجناب و تلاتة د لقنات (زوايا). لمتلت فيه شكال و انواع على حساب لاطوال النسبية ديال جنابو و قناتو و لعلاقة بيناتهوم. كيمكن يكون لمثلث متساوي الاضلاع (جناب) اذا كان طول الاضلاع الثلاثة متساوية. ف متلت ب قنيتة واقفة (قائم الزاوية)، كاين ستعمال طيوريم د پيطاڭوراس باش نحسبو طول الضلع التالت، وكايكون مربع طول الضلع التالت مساوي لمجموع لمربعات د طول الجوج ضلاع الاخرين. المثلثات كتستعمل فكثير من المجالات والتطبيقات. فالهندسة المعمارية، كايستعملو المثلثات فتصميم الهياكل وحساب الابعاد والزوايا الدقيقة ديال المباني و لقناطر. و فالهندسة الكهربائية والالكترونية، كايستعملو المثلثات فتحليل الدارات وتصميم الدارات المعقدة. و فالرياضيات البحتة، كايتم ستعمال المثلثات باش نطورو النظريات و نبنيو الادلة الرياضية.
متوازي لمستطيلات

متوازي لمستطيلات () هو علاين مكعب فيه ست وجوه مستطيلة، فيه تمنية د الريوس و 12 جنب. وجوه متوازي لمستطيلات متوازية معا بعضياتها، و وجوهو لمتقابلة متطابقة. متوازي لمستطيلات حالة خاصة ديال لموشور "prism"، ديال لعلاين مكعب "cuboid"، و ديال بو ست وجوه "hexahedron". لمكعب هو نوع خاص ديال متوازي المستطيلات لي وجوهو كاملين كارويات.
زعلوك

زعلوك من الماكلات المغربية التقليدية اللي عندها شعبية كبيرة، هاد الماكلة نتاقلات من المغريب للدزاير و تونس واخا كاينين شي ختلافات فالطريقة باش كتصاوب وفالمكونات، ولايني تيبقى البودنجال المقلي، المشوي، ولا المسلوق مع ماطيشة هما الساس ديالها، زيد عليهم الفلفلة الحلوة والحارة. كيتقدم زعلوك يا اما كماكلة رئيسية، ولا غير كشلاضة، تتكون الفايدة ديال زعلوك كتر منين ما تيكونش مقلي؛ زعما يا اما يتصاوب بالشوا ولا بالسليق ولا بتفوار البودنجال والفلفلة وماطيشة والتومة، حيت هكا تيكون فيه بزاف ديال الالياف الغدائية، من حيت مصاوب من شلا خضاري. كاين اللي تيݣول باللي الاصل ديال زعلوك يهودي. كانو ليهود ديال لمغريب تيصاوبوه زمان نهار الجمعة و تيحافضو عليه حتى ل نهار السبت باش ما يشعلوش العافية حيت ممنوعة عندهم نهار السبت. تنشرات لوصفة ديال الزعلوك ف جورنال ديلي تيليݣراف البريطاني ف عام 2011 من عند واحد سميتو ستيڤي پارلي. كيما شارت لو نيو يورك تايمز المريكانية فواحد المقال تنشر ف 2005، كيما نعتاتو المريكانية پاولا وولفرت اللي فازت ببزاف ديال الجوائز على لكتوبا ديالها اللي كتباتهم على الماكلة باللي هو افضل شلاضة مغربية. المقادير وكيفاش كيتصاوب. كيفاش كيتصاوب. تنديرو ماطيشة والتومة وزيت الزيتون والعطرية فمقلا فوق عافية مهيلة وتنبقاو نحركو مرة مرة حتى تكون عندنا واحد لاصوص خاترة. من بعد كنزيدو البودنجال اللي سبق لينا قليناه ولا فورناه ولا شويناه من بعد ما كنقطعوه طريفات صغار وكنبقاو نقلبوه مع المكونات الخرة؛ تنخليو هادشي كامل على العافية واحد 3 د دقايق، ومن بعد تنزيدو القزبور والمعدنوس وحتى طريفات ديال الحامض. تيتقدّم زعلوك فطبسيل يا اما سخون ولا بارد ولا دافي حسب الرغبة ديال كل واحد، كيما يمكن نخليوه فالتلاجة مدة طويلة.
معركة أنوال

الݣيرة ديال انوال هي واحد الݣيرة اللي وقعات ف 17 يوليوز 1921، فالمغريب الصبنيولي بين الجيش ديال الصبنيول ف افريقيا و مقاتلين مغاربة من منطقة الريف الامازيغية، شمال شرق لمغريب. هاد الݣيرة تسببات ف هزيمة عسكرية كبيرة للجيش ديال الصبنيول، ل درجة سماوها الصبنيول ب كارثة انوال (بالصبنيولية: Desastre de Annual)، تسببت الݣيرة ديال انوال فمصايب سياسية كبيرة لداخل ديال صبانيا. وكان انتصار المقاومين الريفيين بقيادة الامير محمد بن عبد الكريم الخطابي واخا كانو قلال و بسناح بسيط، فمقابل جيش صبنيولي عتيد عندو السلاح متطور. كان للݣيرة ديال انوال فالمقابل نتائج زوينة لصالح المقاومين المغاربة بقيادة الامير محمد بن عبد الكريم الخطابي، واللي منها: غنايم 200 مدفع، و كتر من 20000 بندقية، و قدائف والملايين ديال القرطاس وطومبيلات والكاميونات، و الدوا و الݣياطن. زيادة على هاد الماتريان ديال العسكر، تشدو 700 ديال العسكر الصبنيولي وفقدات صبانيا 15000 عسكري.
معراكة بوڭافر

معراكة بوݣافر هي واحد الݣيرة اللي ناضت بين فرانسا وقبيلت ايت عطا بقيادة عسو اوباسلام، هاد الݣيرة شدات من 13 فبراير حتى ل 25 مارس 1933م، وكانت الاحدات ديالها فجبل بوݣافر بالاطلس الصغير جنوب شرق لمغريب، سلات بالاستسلام ديال عسو اوبسلام وصحابو اللي واخا هكاك فرضو على فرانسا يسنيو معاها الهدنة على حساب الشروط اللي بغاو هوما. واللي قبلتها فرانسا. اصل السمية. تسمات الݣيرة ولا المعراكة ديال بوݣافر بهاد السمية نسبة لواحد القمة من قمم جبل صاغرو، واللي كتبعد على مدينة وارزازات لجيهة الشرق ب علاين 200 كيلوميطر و على تينغير لجهة الجنوب ب شي 100 كليوميطر، و اللي العلو ديالها علاين 2275 ميترو، ختارو المقاومين هاد البلاصة، حيت عندها اهمية استراتيجية و من حيت منيعة و كاينة الوعورية و التكرفيص بزاف للي بغا يوصلها. المعراكة. من عام 1913 قدر الاحتلال الفرنصاوي والاعوان ديالو الݣلاويين، افرضو راسهم على عدد من المناطق التابعة لايت عطا وكان الجنرال ليوطي قائد عسكري بين المهارة ديالو ف الاراضي المستعمرة، كما بلي الاستعمار عتامد على كبار القواد من بينهم ف الجنوب تهامي لݣلاوي اللي قام وهو مدفوع من الفرنصيين بتنظيم جوج غزوات لشمال ايت عطا بين عام 1916 و 1918. كانت فرانسا طامعة تسيطر على ݣاع مناطق لمغريب، ونهار 13 فبراير من سنة 1933، حاولات القوات الاستعمارية الفرانساوية توغل ف الجنوب الشرقي لمغريبي، وتشد منطقة صاغرو، وتحكم فقبائل ايت عطا، اللي كانت بحال شي باراج منيع قدام التوسعات ديالها، و دارت اول هجوم على المجاهدين اللي طلعو لجبل صاغرو باش اعبرو على انهم مستحيل يقبلو الاستعمار الفرانساوي. فلول ما قدرش العسكر ديال فرانسا يدخل لبوݣافر، داكشي علاش عاود ترتيب الخطط ديالو وتواخر للور، باش احاول يتدارك الموقف، هادشي اللي خلى الجنرال هوري، القايد الكبير ديال القوات الفرانساوية، يستدعي الجنرالين كاترو وجيرو، ويتكلف هو براسو بتدبير العمليات بقصف البلايص اللي فيهم المجاهدين والمحاصرة ديالهم باستعمال المدافع والطيرات من 21 حتى ل 24 فبراير 1933 باش زعما يزيرو المقاتلين المقاومين باش استسلمو، ودامت هاد المعراكة حتى 28 فبراير 1933. منين ما لقاتش فرانسا كيفاش دير و منين عرفات باللي ايت عطا حلفو ما يستسلمو ليها واخا يولي جبل بوكافر وطا، زات الحصار عليهم وسدات عليهم كل الطرقان، و واخا هكاك و تݣول واش المقاومين بغاو استسلمو، و هناك لجات فرانسا لاسلوب بشع اللي هو الحصار الاقتصادي و التجويع و الهجوم على العيون ديال الما و قتل العيالات و الدراري الصغار و البهايم و كولشي اللي لقاتو قدامها كطحنو. دام هاد الحيصار مدة 22 يوم، و نتج عليه كترة الموتى ديال دراري الصغار و الكبار ف السن، ومنين شاف عسو وبسلام هادشي كامل وشاف باللي الاستمرار ف المطايفة مع النصارى هو انتحار، قرر ف اللخر يستسلم و يقبل بالمداكرة و الحوار مع الفرنصيص ف 24 مارس 1933، هاد الحوار اللي نتج عليه عقد هدنة مع فرانسا نهار 25 مارس، وهكا سناو الطرفين بجوج على اتفاقية الهنا من النقاط اللي جاو فيها: نتائج المعراكة. خلات معراكة بوݣافر الالاف ديال القتلى سوا فايت عطا سوا عند فرانسا اللي تقتلو لها البعض من كبار الضباط ديالها بحال هنري بورنازيل اللي كان مشهور بسميت الراجل الحمر. بالنسبة لعسو وبسلام زعيم ديال هاد المعركة تقتلات مرتو و بنتو و واحد من خوتو اللي سميتو براهيم و واحد من ولادو فهاد المعراكة.
لاباني

لاباني ؤلا الݣلاص (بالنݣليزية: Ice Cream؛ بالفرونصي: Glasse) هو واحد الديصير مݣلاصي مصاوب مالحليب ؤلا لاكريم ؤ منسّم ب شي موحلّي كا السكّار ؤلا البدايل ديالو ؤ ب نكهة طبيعة ؤلا اصطناعية بحال الڤاني ؤلا الشكلاط، ؤلا انواع الديسير بحال الفريز ؤلا الخوخ ؤلا الحامض. لاباني ممكن ليه يتصاوب حتى على طريق التخلاط د الحليب المحلّي مع النيطروجين السايل. ممكن يزيدو فيه بعض المرات حتى الملونات د الماكلة ؤ المواد الحافظة. الخليط كايتݣلاصا تحت درجة حرارة التجماد د الما ؤ كايبقى يتحرّك باش يتخلط معاه الهوى ؤ باش ما يتكونوش فيه البلّار د التلج. النتيجة مالمفروض تكون رغوة رطبة نص قاصحة اللي كاتبقى قاصحة ف درجة حرارة باردة (تحت 2 °C). لاصل د لكلمة. كلمة لاباني بالداريجة فالغالب جاية من عبارة La Vanille بالفرونصي اللي هي تقطاع من جملة Glace à la vanille.
يوسف حجي

يوسف حجي، (بالفرانساوية Youssouf Hadji تزاد نهار :25 فبراير 1980 فايفران الاطلس الصغير فالمغريب) كوايري مغربي وهو الخوادري الصغير ديال النجم لمغريبي الدولي السابق مصطفى حجي. كاريير. بدا لكاريير ديالو مع الكلوب ديال نانسي الفرانساوي فعام 1998، ولعب معهم حتى لعام 2003، وشارك معهم ف 95 ماطش و ماركا 13 بيت. وفعام 2003 نتاقل لنادي باستيا الفرانساوي، ولعب معهم حتى لعام 2005، وشارك معهم ف 62 ماطش ماركا منها 13 بيت. فعام 2005 نتاقل لنادي رين الفرانساوي، ولعب معهم حتى عام 2007، وشارك معهم ف 28 ماطش ماركا فيهم 3 د البيوت، ومن عام 2007 وهو كيلعب مع نادي نانسي الفرانساوي، فيونيو 2012 سنا كونطرا مع نادي العربي القطري لجوج ديال المواسم، ولايني ما لعبش بزاف معهم حيت تبليسا، هادشي اللي خلى الكلوب القطري يفسخ معه الكونطرا. فغشت 2013 سنا مع نادي ايلازݣسبور التركي لعامين و لايني مرة خرا دغيا فسخ الكونطرا بعد مشاكل بين الطرفين فداكشي اللي كيتعلق بالفلوس، لعب مع هاد الكلوب التركي 10 د الماطشات بين الدوري والكاس التركيين، و فماي 2014 علن نادي نانسي اللي كان تيلعب ف الدوزيام ديڤيزيون ف فرانسا على ضم يوسف حجي لموسم واحد يقدر يتجدد يلا الكلوب طلع لليݣ 1، و هكا رجع حجي للكلوب ديالو الاصلي اللي بدا معاه. ف 2018 علن يوسف حجي ليعتزال ديالو. ف 2023 لتحق بطاقم تيقني ديال المونتخب لولمپي
باراج محمد لخامس

باراج محمد الخامس هو باراج ف لمغريب ف تاوريرت تيصب فيه واد ملوية تبنى ف 1967 ولحقينة مائية هي 410 متر مكعب.
باراج بين لويدان

باراج بين الويدان هو باراج ف لمغريب ف ازيلال تيصب فيه واد العبيد تبنى ف 1953 ولحقينة مائية هي 1384 متر مكعب.
باراج لمنصور الدهبي

باراج لمنصور الدهبي هو باراج ف لمغريب ف وارزازات تيصب فيه تبنى ف 1971 ولحقينة مائية هي 529 متر مكعب.
باراج دريس اللول

باراج دريس اللول هو باراج ف لمغريب ف فاس تيصب فيه واد اناون تبنى ف 1973 ولحقينة مائية هي 1186 متر مكعب.
باراج وادي لمخازن

باراج وادي لمخازن هو باراج ف لمغريب ف لقصر لكبير تيصب فيه واد لوكوس تبنى ف 1979 و لحقينة لمائية ديالو هي 773 مليون ميتر مكعب.
مزاح

المزاح (السمية لعلمية: "ايريوبوطريا جاپونيكا" Eriobotrya Japonica) هي واحد الشجرة دايمة الخضورة اللي كاتزرع ب طريقة تجارية ؤلا ف الديور على ود التمرة الليمونية ديالها اللي كاتشبه للمشماش. كاين اللي كايشرب حتى الوراق ديالها ف اتاي. المزاح كايناتمي ل عائلة الورديات Rosaceae ؤ اصلو من جنوب وسط الشينوا. فالجاپون المزاح كايعيطو ليه بيوا (枇杷، びわ) ؤ كانو كايزرعوه من هادي 1000 عام. المزاح ف وقتنا ولا كايتزرع ف ݣاع البلايص اللي عندهم مناخ علاين-استوائي ؤلا عندهم مناخ معتادل. التمرة. التمرة د المزاح (مفرد: المزاحة) على غير العادة، هي من بينات التمار اللي النوّار ديالها كايبان ف الخريف ؤلا بداية الشتا ؤ الغلة ديالها كاتتمر ف اي وقت من بداية الربيع تال بداية الصيف. النوّار ديال المزاح كايكون بيض ؤ الوسع ديالو 2 سم، ؤ كايكونو فيهم خمسة البتلات ؤ اللي كاينوضو ف عثكول يابس د تلاتة تال عشرة د النوّارات. النوّار ديالو عندو ريحة حلوّة ؤ مجهدة اللي ممكن تشمها من بعيد. الفاكهة د المزاح كاتنوض ف عناقد ؤ الشكل ديالها كايكون ؤڤال، مضورة، ؤلا بحال الشكل د الخوخ، الطول ديالها 3 تال 5 سم، ؤ القشرة ديالها كاتكون رطبة ؤ اللون ديالها غالبا ليموني ؤلا صفر بحال اللون د المشماش ؤ بعض المرات كاتكون شي شوية حمرة. كولّة مزاحة كايكونو فيها من واحد تال عشرة د البويضات، ؤ على الغالب كايكونو من تلاتة تال خمسة. بزاف من دوك البويضات كايتمرو ؤ يوليو علفات قهويين كبار.
لحسين جانطي

الرايس لحسين بن عبد الله بن براهيم اومالك، لمعروف ب سميت لحسين جانطي (بتاشلحيت: ⵍⵃⵓⵙⵉⵏ ⵊⴰⵏⵟⵉ، تولد عام 1900 - مات نهار 20 دجنبر 1975) كان مغني و شاعر و رايس مغريبي من قبيلة اشتوكن، تيغني بالشلحة على لوتار و الرباب. جانطي كان معروف بسميت الشاعر لمقاوم ولاّ الرايس د لمقاومة. لاصل د سميتو. ملّي كان صغير، خدم لحسين عند واحد لفرانساوية، و كان مهدب و ضريّف معاها، و سمّاتو "جونتي" (اللي هي ضريّف ب لفرانساوية). داكشي علاش بداو الناس كيسمّيو جانطي. حياتو. تولد لحسين جانطي عام 1900 ف دوار "امزيلين" ف النواحي د بيوݣرى، ف لقبيلة د اشتوكن ف سوس. من صغرو كانت عزيزة عليه لموسيقا و كان كيضرب لوتار و الرباب. ولكن حيت كانت عائلتو ما فحالهاش، مشا للدار لبيضا هو و خوه مبارك باش يخدمو. تمّا بانليه لاستعمار و شاف لفرق بين لعيشة د لمغاربة و لفرانساويين اللي مستعمرينهوم. من ديك الساعة جا للحسين لحس لوطني، خرج من لخدمة و ولاّ رايس تيدور ف لمدون و الدواور و تيخرّج لقصايد على لاستعمار و لخونة، و تيشجع الناس باش يناضلو و يتورو. بسباب هاد لمقاومة ديالو، دخل جانظي بزاف د لمرات للحبس، ف الدار لبيضا و تيزنيت و اڭادير. اخر مرّة تسجن كانت ف 1953 و موراها دارتو فرانسا ف لاقامة بزز ف الدوار ديالو، اللي بقا فيه تا ستاقل لمغريب ف 1956. كتوبا عليه. ف 2015، خرّج محمد مستاوي كتاب فيه 122 صفحة ب لعربية، سميتو "منتخبات من شعر المقاوم الرايس الحسين جانطي"، تيهضر على لقصايد والشعر اللي كتب لحسين جانطي ضد لاستعمار لفرانساوي.
محمد أوناجم

محمد اوناجم (بلفرانساوية: Mohamed Ounajem) مزيود ف 3 يناير 1992 فراشيدية، هو كوايري مغريبي كيلعب مع نادي الوداد الرياضي البيضاوي فالپوسط ديال الهجوم. لكاريير. بدا محمد اوناجم لكاريير ديالو مع واحد الفرقة محلي اللي هو اتحاد الرشيدية قبل ما يسني الكونطرا مع شباب اطلس خنيفرة. مع شباب اطلس خنيفرة. شارك اوناجم مع فرقة شباب اطلس خنيفرة ف 24 ماطش، ماركا فيها 4 د البيوت و صنع 3 بيوت خرين، و شد 10 د الاندارات. مع الوداد البيضاوي. ف يناير 2016 سنا الكوايري محمد اوناجم كونطرا مع فرقة الوداد الرياضي المدة ديالها 5 سنين وكانت القيمة ديال هاد الصفقة شي 200 مليون سنتيم. شارك محمد اوناجم مع الوداد ف 103 ماطش، منها 61 ماطش فالبطولة و 42 ماطش ف دوري ابطال افريقيا، ماركا فيها 15 بيت وصنع 34 خرين و شد 7 د الاندارات. موسم 2018-2019. لعب محمد اوناجم مع الوداد البيضاوى 34 ماطش، فيهم 23 ماطش فالبطولة لمغريبية و11 ماطش ف دوري ابطال افريقيا، ماركا فيهم 8 د البيوت واحد فيهم ماركاه ف التشمپيونس ليݣ ديال افريقيا و صنع 15 بيت خور، وشد اندار واحد. مع الزمالك. فالميركاتو ديال صيف 2019، مشى اوناجم للزمالك المصري، و ربح معاهم الكاس ديال مصر فالماطش ديالو لول. ف 15 يناير 2020، ماركا محمد اوناجم البيت التاني فماطش الزمالك كونطر الجونة ف الدقيقة 51، ف التيران ديال الجونة هاد الماطش كان داخل ف ماطشات الدورة 13 ديال الدوري المصري. ف 28 فبراير 2020، ماركا محمد اوناجم البيت لول لفرقة الزمالك كونطر الترجي التونسي ف الدقيقة 31، هاد الماطش سالا ل صالح الزمالك بتلاتة لواحد و كان فالتيران ديال القاهرة و كان داخل فماطشات ديال دوري ابطال افريقيا. ربح اوناجم مع الزمالك بطولة كاس مصر و بطولة السوپر الافريقي و المصري كونطر الترجي التونسي و الاهلي المصري. مع الوداد الرياضي. ف 30 يناير 2021، علن نادي الزمالك باللي مسلف محمد اوناجم ل نادي الوداد المغريبي مقابل 100 الف دولار. مع المونتخب. لعب مع المونتخب ماطش واحد كونطر كوريا الجنوبية نهار 10 اكتوبر 2017 فاش كان هيرفي رونار هو المودريب.
ريدوان

ريدوان (بالنݣليزية: Redone) لي السمية الحْقيقية ديالو هي نادر خياط (تولد نهار 9 ابريل 1972 ف مدينة تطوان) هو مونتيج موسيقي وموزع وكتاتبي ديال الاغاني وموغني مغريبي، شد لجنسية سويدية عام 1991. عندو شوهرة عالمية ب لكتابة والانتاج ديال اغاني جاست دانس، پوكر فييس، لعبة حب، اليخاندرو و باد رومانس، اللي تعتبرو من اكتر النجاحات العالمية للمغنية ليدي ݣاݣا. نتج ريدوان بزاف ديال الاغاني اللي تعامل فيهم مع كليكة من المغنيين العالمين بحال: مايكل جاكسون، ليونيل ريتشي، كريستينا اݣيليرا، الشاب خالد، شاكيرا، ليدي ݣاݣا، جينيفر لوپيز، ايكون، انريكيه اݣليسياس، نيكول شيرزينݣر، اشر، پيتبول، شون كينݣستون، دارين زانيار، باكستريت بويز، ميكا، كات ديلونا، سپايس كاوبوي، سيارا، ميلين فارمر، كيلي رولاند، جيسون ديرولو، كنزة فرح، ميليسا نكوندا، فار ايست موڤمينت، جستن بيبر، اليكسندرا بورك، هاڤانا براون، پاولينا روبيو، نيكي ميناج، تايو كروز، وان دايركشن، اڤا ماكس. ريدوان دار شركة ديال التشجيل سماها 2101 للتسجيلات (2101 Records) مشاركها مع يونيفرسال ميوزيك العالمية، تعاون مع بزاف ديال الوجوه الشابة بحال المغني والمومتل الروسي اليكسي فوروبيوف اللي كتب ليه شلا اغاني اللي غناها فالتمتيل ديالو لروسيا فمسابقة الاغنية الاوروپية لعام 2012. كيما تعاون فعام 2013 مع المغني لمغريبي الصاعد فديك الوقيتة احمد شوقي فلابلوم ديال حبيبي انا احبك مع مغني راب المريكاني بيتبول. ترشح ريدوان لعشرا ديال الجوائز ݣرامي، فاز منها بتلاتة جوائز، كيما فاز بجائزة ݣراميس سويدية كمنتج السنة، واللي كتساوي فقيمتها جوائز ݣرامي المريكانية. كيما تكلاصا عام 2009 المونتيج لول فبيلبورد هوت 100، والكتاتبي التالت ديال الاغاني فالعلام وكتاتبي السنة من عند جمعية حقوق المؤلف المريكانية بي ام اي. فيوليوز 2011 توشح من عند ملك لمغريب بوسام "الكفاءة الفكرية"، اللي كيتعتبر اعلى مراتب الشرف فبلادو لمغريب.
الله (كلمة)

ف اللغة العربية، كلمة الله اصلها عربي، ستعملوها العرب قبل الاسلام و كيتعتبر الله هو الاله الحق لي تاق الانسان به من ادم ل دابا وقبل الاسلام وغالب المسلمين. ف الدارجة باش تهدر على الرب تقدر تستعمل كلمة الله، و كتنطق غالبا فوسط الجملة لَّاه.
مسلم

المسلم هو بنادم اللي كيتيق بالله انو رب و اله واحد، وكينفي الربوبية ول الالوهية لغيرو، و كتبع الاسلام كدين، و كيتبع محمد كنبي و رسول، و كيتيق بالقران. كيشكلو المسلمين كتر من 2 مليار بنادم. كيتكونو المسلمين من اصول و قوميات مختالفين، و فمنطقة شمال افريقيا و الشرق الاوسط كيشكلو 91٪ من سكان بلدان هاد المنطقة.
نبيل درار

نبيل درار (بلفرانساوية Nabil Dirar)، كوايري مغريبي تيلعب ف لپوسط ديال ضهير ليمن، مزيود نهار 25 فبراير 1986 فمدينة الدار البيضا فلمغريب، كان تيلعب مع شباب لموحمدية. ولكن فسخ معاه الكونطرا من بعد ما لعب معاه ماطش واحد. الصغر ديالو وحياتو. تولد نبيل درار فمدينة الدار البيضا بلمغريب قبل ما بهاجر هو ولفاميلا ديالو لبلجيكا. فاميلتو ما فحالهاش حيت توفى باه يا الله عندو عام. داكشي اللي خلى مو تخرج تخدم فالميناج باش تقري ولادها اللي هوما حضاش ديال الخوت (7 د دراري و 4 د البنات) فلول غير بوحدها بلا عوين. و من بعد بالمعاونة ديال خوتو. هكا كبر درار و دوز الصغر ديالو فلميزيرية، هادشي خلى نبيل يكره المدرسة والامتحانات فالصغر ديالو. ما كانتش شي حاجة شاغلة لو البال كتر من الكورة. و واخا ضروف صعيبة جاب ضبلوم فالميكانيك. تيتعبر مبارك بوصوفة، الصديق الموقرب ديال نبيل درار. فشتنبر 2012، خلص درار البروصي و حيدو ليه البيرمي لمدة خمسطاعشر يوم بعد ما وقف طوميبيلتو فالطريق ديال صحاب البيكالات قبل ما يخرج من نادي موناكو، وحدين خرين ݣالو باللي السبب كان هو السرعة. حياتو شخصية. فعام 2011 تجوج نبيل درار من واحد البنت مغريبية سميتها هند من بعد تزات عندو بنت سماها ليانا فعام 2012 الشي اللي خلاه يوقف ليلتزام دولي ديالو مع المغرب.
إقليم

لاقليم هوّ مصطلح لي كيشير تقريبا ديما ل تقسيم اداري ف شي بلاد ؤلا دولة مولات سيادة. هاد لكلمة اصلها من ليونانية لبالية κλίμα، "كليما"، لي كاتعني "هبطة" ؤلا "منطقة". ف لمغريب كيتخدم تا مصطلح "پروڤانس" Province لفرانساوي لي جاي من اللاتينية Provincia، و كان ديجا مخدم من لوقت ديال لامبراطورية الرومانية (شوف اقليم موريطانية الطنجية). ف بعض لبلدان، لمصطلح ديال پروڤانس كيتقصد بيه لمناطق ف شي بلاد لي برا لعاصيمة (متلا ف التعبير لفرانساوي en province). لاقليم يقدر يكون عندو اصول تاريخية و اتنية ف شي منطقة لي كاتجمع شي قبيلة ؤلا شعب محلي، و يقدر يكون تقسيم اداري و جغرافي حرفي ماعندو تا شي اصل تاريخي ؤلا تقافي. كاينين بلايص بحال ف كانادا و پاكيستان، لي لاقليم كيمتع فيهوم ب ستيقلالية على السلطة لمركازية ديال الدولة، و بلايص خرين فين ماكاتكون عندو تا شي ستيقلالية.
النقل د السكة ف المغرب

النقل د السكة ف المغرب هو قطاع حيوي و مُهم ف نقل المسافرين و السلعة، و كيشرف على هاد القطاع المكتب الوطني للسكات د الحديد، ولي مملوك بالكامل للحكومة المغربية. كان اعتمد المغرب استتمارات مالية كبيرة باش يجدد و يطور السكك د الحديد و البنايات د المحطات د التران الجديدة والعصرية و يشري ترانات سريعة و يصاوب خطوط سكات د الحديد ديالها. ف عام 2020، فات عدد المسافرين 21 مليون مسافر، و تزاد نقل 24. 5 مليون طن ديال السلعة، لي فيها 16. 4 مليون طن من الفوسفاط. حتى عام 2021، وصل طول شبكة السكك د الحديد 2295 كلم، و 585 عربة لنقل المسافرين. الترانات. ترانات البراق. رجع تران البراق السريع منين لي دشنوه ف 15 نونبر 2018 اول تران فائق السرعة ف القارة الافريقية. وهو كيربط مدينة طنجة ب مدينة الدار البيضا، وكايوقف ف محطة القنيطرة و محطة الرباط اݣدال. ترانات الاطلس. ترانات الاطلس هي ترانات تابعة للمكتب الوطني للسكك د الحديد. مشاريع د المستقبل. من بين اهم المشاريع د المستقبل المكتب الوطني للسكات د الحديد بالمغرب هي:
المكتب الوطني للسكات د الحديد (المغرب)

المكتب الوطني للسكات د الحديد () هي مؤسسة عمومية مغربية عندها طابع صناعي وتجاري مسؤولة على النقل د السكة ف المغرب. كيوصل طول الشبكة السككية ل 3815 كيلومتر، و كيوصل طول الخطوط السككية 2295 كيلومتر، 137 محطة، 238 قاطرة، 585 عربة للمسافرين 49 تران كيدفع راسو، 5498 كاميو لنقل البضائع، و 64% من سكك كاتمشى ب الضو محمد ربيع الخليع هو الرئيس التنفيذي مور ما عينو الملك محمد السادس عام 2004.
سعيد الناصري

سعيد الناصري (مزيود ف 25 شتنبر 1960)، ممثل و مخرج مغربي. من مواليد مدينة الدار البيضا، شارك ف عدة افلام و سيتكومات كان هو لبطل ديالها، بان لمرة اللولة عام 1988. تشهر باداء دورو الكوميدي "العوني". الحياة الشخصية. الاصل ديالو من تامݣروت بالزاوية الناصرية، من الشجرة الناصرية سيدي محمد بن ناصر والزاوية اللي كينتمي ليها كاينة فولاد سعيد. عندو ماجستير ف ادارة الاعمال (ب ولّا Master of Business Administration)، خدم مدة عام ف لمكتب الشريف د لفوسفاط سنة 1987 وخدم مدة سبع سنين فالبنك المغربي للتجارة والصناعة (BMCI). من بعد دار شركة انتاج ديالو فالمجال الفني. عندو بنت دكتورة اسمها سارة.
محسن ناشط

محسن ناشط (مزيود ف 6 شتنبر 1995) كوايري و ممثل و موغني. لكاريير. تزاد ف مدينة الدار البيضا وبدا لمسيرة ديالو ف الكورة مع فريق وداد البيضاوي. مثل ف بزاف د لافلام، اللخراني فيهوم خدا فيه دور البطولة مع سعيد الناصيري، لي هوّ فيلم نايضا. و مثل ف السيتكوم الرمضاني المعروف ب البوي مع سعيد ناصيري و ف كليپ اغنية جديدة ليه لي وصلات ملاين د لمشاهدات ف اللخر د كاس لعالم 2022 و اغنية نص ليل لي لقات نجاح كبير.
المختبر الوطني د أرڭون

المختبر الوطني د ارڭون (بالنڭليزية: Argonne National Laboratory) هو واحد السونطر د البحت ؤ التطوير اللي كاتمولو الحكومة الفيدرالية الميريكانية كاين ف مدينة ليمونت ف ولاية الينويز ف ميريكان. تاسس ف 1946 ؤ كاتملكو وزارة الطاقة الميريكانية ؤ كتجيريه شركة UChicago Argonne LLC التابعة ل جامعة شيكاڭو. السطالاسيون د ارڭون هي اكبر مختبر ف الغرب الوسطاني د ميريكان من ناحية الحجم ؤ الضومين. َارڭون بدا ف اطار المختبر د الميطالوجي د جامعة شيكاڭو اللي جزء من السبب د التاسيس متاعو هو باش يديرو فيه الخدمة د انريكو فيرمي على المفاعيلات النووية ف اطار مشروع مانهاتن ف وقيتة الحرب العالمية التانية. من مور الحرب، ارڭون غايتختار كا المختبر الوطني رقم واحد ف 1 يوليوز 1946. فالعقود اللولة متاعو، ارڭون كان كايركّز بالاساس على التخدام السلمي د الطاقة النووية؛ اغلب المحطات النووية التجارية فالعالم كايجع الفضل فيهم للابحاث د ارڭون. اليوم كتر من 1000 عاليم كايديرو البحت العلمي ف المختبر د ارڭون ف عدد كبير د الضومينات، من بينهم: التخزان د الطاقة ؤ الطاقات المتجددة؛ البحت الفوندامونطالي فالفيزيك، الشيمي، ؤ علم المواد؛ المداومة البيئية؛ تاحساسبيت الهاربة supercomputing؛ ؤ لامن الوطني. ارڭون كان حل فرع صغير ديالو سمّاه المختبر الوطني د ارڭون فالشرق (ارڭون الشرقي) ف ولاية ايداهو حدا المختبر الوطني د الهندسة ؤ البيئة. ف 2005، اللابووات بجوج تميرجاو باش يولّيو سميتهم المختبر الوطني د ايداهو. ارڭون داخل ف اطار الكولوار د الطيكنولوجيا ؤ البحت اللي غادي ؤ كايتوسّع.
تيساع

التيساع ؤلا لمساحة هوّ لعبار ديال لمقدار ف لمكان لي شاد شي سطح (منطقة محدودة ف مستوى) ف جوج ابعاد. نقدرو نشوفو التيساع من منضور اخور بلي هوّ لمقدار ديال الصباغة لي كاتخص باش تكوڤري شي سطح ب طبقة وحدة. التيساع هوّ لموقابيل ديال الطول (ف بعد واحد) و ديال لحجم (ف 3 د لابعاد). جوج شكال مختالفين يقدر يكون عندهوم نفس لعبار ديال التيساع. ف السيستيم لعالمي د لعبرات، لعبرة لمعيارية ديال التيساع هيّ لميترو مربع. 1 م² كاتساوي التيساع ديال مربع طول ضلعو 1 ميترو. الشكال التسطارية لبسيطة، بحال لمتلت، لكارو، الدوارة، و لمستطيل عندهوم صيغات ماطيماتيكية معروفة. الشكال لي معقدة كتر يقدرو يتحسبو التواسع ديالهوم ب تقسيمهوم ل متلتات، كارويات ؤلا مستطيلات. و كاينين طرقان قافزين كتر ديال حساب التيساع لي معتامدين على لحساب التفاضلي ؤلا لانطيڭرال. تاريخياً، التفاضل و التكامل تطورو نيت باش يحسبو التيساع ديال شكال تسطارية ماشي منتاضمة ؤلا معوّجة. السطوح لي معوّجة ف تلاتة د لابعاد و بسيطة (بحال السطح ديال كورة)، تاهوما كاينين طرقان باش كيتحسبو لي كانو معروفين من لوقت د ليونانيين لقدام. السطوح لمعقدين كيعتامد لحساب ديال التواسع ديالهوم على لحساب التفاضلي ب 2 متغيرات ؤلا كتر. صيغات د لحساب. مضلع كيما كان. يلا كان عندنا مضلّع ماكيتقاطعش معا راسو (بسيط) عندو formula_1 راس، و لاحداتيات الديكارطية ديال الريوس ديالو معروفين formula_2 ("i"=0، 1، …، "n"-1) التيساع ديالو كايتّحسب ب الصيغة د السيور (لمعروفة تا ب صيغة التيساع ديال ڭاوص)، لي هيّ: formula_3 بحيت ملي "i"="n"-1 كاتّعتابر "i"+1 مودولو "n يعني 0. " مستطيل. ابسط صيغة ديال حساب التيساع هيّ ديالت لمستطيل لي هيّ: formula_4 يلا كان لمستطيل عندو طول و عرض متساويين formula_5 كيتسمّى كارو ؤلا مربع و التيساع ديالو: "A" = "s"2 متوازي لاضلاع. باش نحسبو التيساع ديال متوازي لاضلاع اما كانقسّموه ل جوج متلتات، ؤلا كانحوّلوه ل مستطيل، باش نحصلو على الصيغة: formula_6